Adigea

Adigea (Russies: Республика Адыгея; Adigies: Адыгэ Республик) is ’n outonome republiek (’n deelgebied van Rusland). Dit word heeltemal omring deur die Krasnodar-krai.

Geografie 

Die republiek lê aan die voet van die Kaukasus-gebergte, met vlaktes in die noorde en berge in die suide. Ongeveer 40% van die totale oppervlakte bestaan uit bosse.

Die bevaarbare rivier Koeban is met ’n lengte van 870 km een van die belangrikste riviere in die streek. Dit vorm ’n deel van die noordelike grens van Adigea.

Klimaat 
 Gemiddelde temperatuur Januarie: -2 °C
 Gemiddelde temperatuur Julie: +22 °C
 Gemiddelde jaarlikse neerslag: 700 mm

Geskiedenis 
Adigea het op 24 Augustus 1922 ’n outonome oblast van Rusland geword. Toe was Krasnodar die bestuursentrum. Van 13 Augustus 1928 af het Adigea onder die jurisdiksie van die Krasnodar-krai geval.

Maikop (die huidige hoofstad) het in 1936 die bestuursentrum geword toe die grense van die oblast verander het. Op 3 Julie 1991 het Adigea ’n outonome republiek van die Russiese Federasie geword. Die eerste president was Aslan Alijewitsj Dzjarimof, wat in 1992 verkies is. Hy is in 2007 opgevolg deur Aslan Kitowitsj Tchakoesjinof.

Afdelings

Die Republiek Adigea is administratief in sewe distrikte (rajons), een dorp en een stad verdeel, en op ’n laer vlak in vyf stedelike nedersettings.

 Nota: "м.р." hierbo is die afkorting vir муниципальный район ("munisipale distrik").

Ekonomie 
Hoewel dit nou een van die armste dele van Rusland is, het dit ’n oorvloed van bosse en vrugbare grond. Die gebied is veral bekend vir sy graan, sonneblomme, tee en tabak. Daar is ook veeteelt (skape en varke).

Die belangrikste nywerhede is: voedsel en hout- en metaalbewerking.

Adigea is verder ryk aan olie en aardgas. Ander grondstowwe wat daar aangetref word, is goud, silwer, wolfram en yster.

Bevolking 
In die republiek woon oorwegend Russe, wat in 2002 altesaam 64,5% van die bevolking uitgemaak het. Die Adighe-volk, wat in 1926 nog 44,8% van die bevolking was, maak sedert die dertigerjare slegs 20-24% van die bevolking uit (2002-syfer: 24,2%). Op die oomblik is dié persentasie egter besig om weer te styg. Hulle woon veral in die noordwestelike en noordoostelike uithoeke van die republiek. Ander minderhede is in 2002 gevorm deur die Armeniërs (3,4%), Oekraïners (2,0%), Koerde (0,8%) en Tatare (0,7%).

Groot stede en dorpe 
 Maikop (Майкоп) – 156 931 inwoners
 Jablonofski (Яблоновский) – 25 063
 Enem (Энем) – 17 654
 Giaginskaja (Гиагинская) – 15 160
 Adigeisk (Адыгейск) – 12 209
 Chanskaja (Ханская) – 11 290
 Toelski (Тульский) – 10 502
(2002-volkstelling)

Verwysings

Eksterne skakels 

Russiese republieke